## У С Т А В

**на**

**“БЪЛГАРСКА ПРОФЕСИОНАЛНА ТАНЦОВА АСОЦИАЦИЯ”**

### I. СТАТУТ

**Чл.1.** /1/ Сдружението с нестопанска цел “БЪЛГАРСКА ПРОФЕСИОНАЛНА ТАНЦОВА АСОЦИАЦИЯ” , наричано за краткост по-надолу АСОЦИАЦИЯТА, е юридическо лице с нестопанска цел за осъществяване на дейност в обществена полза по смисъла и разпоредбите на ЗАКОНА ЗА ЮРИДИЧЕСКИТЕ ЛИЦА С НЕСТОПАНСКА ЦЕЛ.

/2/ АСОЦИАЦИЯТА е неполитическо и нерелигиозно, доброволно, самостоятелно сдружение с дейност:

- регламентиране, развитие и популяризиране на професионализма в танцовото обучение в областта на състезателното и социално (обществено)танцуване в България;

- регламентиране и организиране на състезания и шампионати по танци за танцьори-професионалисти и танцьори-аматьори (любители);

- развитие и популяризиране на социалното танцуване в България.

/3/ В качеството си на самостоятелен правен субект, при осъществяване на целите и провеждането на своята дейност АСОЦИАЦИЯТА се ръководи от Конституцията и законите на Република България, и правилата и разпоредбите на национални и международни организации, в които членува и които не им противоречат.

.

**II. НАИМЕНОВАНИЕ И СЕДАЛИЩЕ**

**Чл.2.** /1/ Наименованието на АСОЦИАЦИЯТА е “БЪЛГАРСКА ПРОФЕСИОНАЛНА ТАНЦОВА АСОЦИАЦИЯ”.

/2/ В отношенията с държавни, обществени и други институции и организации, както и с лица в страната и в чужбина АСОЦИАЦИЯТА се представя и кореспондира с наименованието по предходната алинея, изписано изцяло или само с инициали (БПТА).

/3/ В отношения с чуждестранни власти, институции, юридически и физически лица, при провеждане на дейност и извършване на действия в чужбина и за чужбина АСОЦИАЦИЯТА може да ползва точния превод на наименованието си на съответния чужд език и писменост при изписване на инициалите на същия език и писменост.

**Чл.3.** Седалището на АСОЦИАЦИЯТА е: София, община Овча купел, квартал Горна Баня, ул. “Урал” №21.

### III. ЦЕЛ НА АСОЦИАЦИЯТА

**Чл.4.** /1/ АСОЦИАЦИЯТА се създава с цел:

1. Да прокламира и защитава ценностите и идеалите на професионализма в обучението по танци в областта на състезателното и социалното (обществено) танцуване в България.

2. Да стимулира, развива и съхранява достиженията на професионалното обучение по танци, тяхното състезателно изпълнение, както и социалното (обществено) танцуване в България.

3. Да представлява България като членува в Световния Съвет по Танци (WDC) и др. международни танцови организации.

4. Да разпространява и осигурява спазването на международно приетите стандарти в областта на професионалното танцово обучение, състезателното танцуване за професионалисти и аматьори (любители), и социалното (общестствено) танцуване сред своите членове и всички заинтересувани от това физически и юридически лица, както и регионални, държавни, обществени и други организации и институциив България.

5. Да работи за придобиване и усъвършенстване на професионални знания и умения в областта на обучението по танци от членовете си чрез изграждане и развитие на системи и програми за обучение и квалификация в сътрудничество със съответните държавни органи, институции, национални и международни организации.

6. Да определя в съответствие с правилата на АСОЦИАЦИЯТАнай-добрите изпълнители на танци – професионалисти и аматьори, които да я представляват в официалните състезания и шампионати на Световния Съвет по Танци (WDC) и други международни танцови организации, в които членува.

7. Да способства за установяването и спазването на професионален етикет между членовете си и да защитава техния професионален статус, интереси и права.

8. Да членува и/или работи в сътрудничество с всяка друга национална или международна организация, чиито цели и предмет на дейност са близки или сродни с тези на АСОЦИАЦИЯТА и не противоречат на този Устав.

/2/ За осъществяване на целите си АСОЦИАЦИЯТА:

1. Работи за увеличаване броя на професионалните инструктори и учители по танци, танцьорите – състезатели (професионалисти и аматьори),както и на занимаващите се със социално (обществено) танцуване в България.

2. Осигурява и разпространява професионална информация по танци сред членовете си и всички заинтересувани физически и юридически лица чрез провеждане на демонстрации, лекции, семинари, школи, конференции и конгреси, както и чрез публикации в медиите, подпомагане и участие в издаването на печатни, видео и адуио материали, свързани с професионално обучение и изпълнение на танци, както и със социалното (обществено) танцуване.

3. Организира, регламентира, стимулира и популяризира професионалното и аматьорско състезателно танцуване в България, в съответствие с правилата на АСОЦИАЦИЯТА, Световния Съвет по Танци (WDC) и други международни танцови организации, в които членува.

4. Подпомага, организира и провежда танцови мероприятия, демонстративни изпълнения, състезания и шампионати по танци в съответствие с правилата на АСОЦИАЦИЯТА, Световния Съвет по Танци (WDC)и други международни танцови организации, в които членува.

5. Осъществява обучение и повишава квалификацията на членовете си чрез провеждане на курсове, тестове и изпити по програми на АСОЦИАЦИЯТА за професионална специализация и категоризация в областта на обучението по танци, съгласно международно приетите стандарти на Световния Съвет по Танци (WDC)и други международни танцови организации, в които членува.

6. Учредява свои грамоти, сертификати, медали и др. отличия, с които удостоява завършилите успешно различните курсове за обучение, тестове и изпити, провеждани от АСОЦИАЦИЯТА.

7. Популяризира, стимулира и организира социалното (обществено) танцуване сред всички слоеве от населението на Република България, като за целта осигурява тяхното специализирано и висококачествено обучение от професионалисти – членове на АСОЦИАЦИЯТА със съответната квалификация.

8. Учредява и удостоява с почетни награди и отличия членовете си и други физически и юридически лица със заслуги към развитието на професионалното обучение по танци, състезателното и социално танцуване в Република България.

9. Проучва и ползва опита и постиженията на най-добрите професионалисти и професионални организации по танци в света.

**IV. СРОК НА СЪЩЕСТВУВАНЕ**

**Чл.5.** АСОЦИАЦИЯТА се учредява, за да провежда, осъществява и упражнява своята дейност, както и да осъществява целите си за неограничен срок.

**V. ИМУЩЕСТВО**

**Чл.6.** /1/ Имуществото на АСОЦИАЦИЯТА се състои от парични и непарични средства - собственост, вещни права, ценни книжа, дялово участие, оборотни средства: собствени, заемни, увеличения от лихви, вземания и други позволени от закона и нейния статут източници.

/2/ Имуществото на АСОЦИАЦИЯТА се формира от:

1. Членски внос – асоцииран и редовен.

2. Приходи от участие на АСОЦИАЦИЯТА в:

а) организиране и провеждане на квалификационни курсове, лекции, семинари,

школи, конференции и конгреси по танци и социални танци

б) организиране и провеждане на състезания и демонстрации по танци, и мероприятия по социални танци

в) представителни, медийни, популяризаторски и др. дейности и произтичащите от това права

г) спонсорство, дарения, завещания от физически и юридически лица.

3. Управление на собствено имущество.

4. Средства предоставени от международни професионални организации по танци.

5. Други приходи, позволени от закона и съвместими с идеалната цел на АСОЦИАЦИЯТА.

/3/ Имуществото на АСОЦИАЦИЯТА е предназначено за самоиздръжката й и за осъществяване на нейните цели.

/4/ АСОЦИАЦИЯТА не формира и не разпределя печалба.

**Чл.7.** /1/ Имуществото на АСОЦИАЦИЯТА се разходва с решение на Управителния съвет, по ред и условия съгласно този Устав, при отчетност пред Общото събрание за всяка календарна година.

/2/ За безвъзмездно разходване на имуществото на АСОЦИАЦИЯТА е необходимо мотивирано решение, взето от Общото събрание с мнозинство 2/3 от всички негови членове, когато е в полза на:

1. лица от състава на другите му органи и техните съпрузи, роднините им по права линия - без ограничение, по съребрена линия - до четвърта степен, или по сватовство - до втора степен включително;

2. лица, били в състава на управителните му органи до 2 години преди датата на вземане на решението;

3. юридически лица, финансирали организацията до 3 години преди датата на вземане на решение;

4. юридически лица, в които посочените лица в т. 1 и 2 са управители или могат да наложат или възпрепятстват вземането на решения.

/3/ АСОЦИАЦИЯТА не може да сключва сделки с лицата по ал. 2, т. 1, както и с юридически лица, в които посочените лица са управители или могат да наложат или възпрепятстват вземането на решения, освен ако сделките са в очевидна полза на АСОЦИАЦИЯТА или са сключени при общи условия, публично обявени.

**VI. ЧЛЕНСТВО. ПРАВА И ЗАДЪЛЖЕНИЯ НА ЧЛЕНОВЕТЕ**

**Чл. 8.** /1/ Членството в АСОЦИАЦИЯТА е свободно и независимо от политическа, народностна или верска принадлежност.

/2/ Членството е асоциирано, редовно и почетно.

**Чл. 9.** /1/ Асоцииран член на АСОЦИАЦИЯТА може да бъде всяко дееспособно физическо лице, практикуващо по занятие или като професия обучение и/или изпълнение на танци.

/2/ Редовен член на АСОЦИАЦИЯТА може да бъде всяко дееспособно физическо лице – професионалист по танци (състезател, учител, треньор, инструктор, съдия, секретариат).

/3/ АСОЦИАЦИЯТА приема, че професионалист по танци е всяко дееспособно физическо лице, обявило се за такъв и отговарящо на поне едно от следните условия:

- притежава официален документ за професионална квалификация или издържан изпит по танци, издаден от специализирана за целта българска общонационална институция или организация в областта на образованието;

- притежава официален документ за професионална квалификация или издържан изпит по танци, издаден от друга национална професионална танцова организация - член на Световния Съвет по Танци (WDC)или други международни танцови организации.

- издържало е професионален изпит по танци пред специализирана изпитна комисия на АСОЦИАЦИЯТА;

* участва в състезания за професионалисти по танци;

/4/ Редовен член на АСОЦИАЦИЯТА може да бъде и всяко юридическо лице заинтересувано от популяризирането и развитието на професионалното обучение и състезателно танцуване на танци, както и на социалното (обществено) танцуване в България. Юридическото лице – редовен член на Асоциацията се представлява от свой делегиран представител – физическо лице.

/5/ За асоцииран или редовен член на АСОЦИАЦИЯТА може да бъде прието всяко лице по предходните алинеи, което декларира, че приема и ще спазва разпоредбите на настоящия Устав.

**Чл. 10**. За почетен член на АСОЦИАЦИЯТА може да бъде прието всяко пълнолетно физическо лице с особен принос и заслуги в развитието, популяризирането и утвърждаването на професионалното обучение и състезателно танцуване на танци, както и на социалното (обществено) танцуване в България. Почетните членове имат право само на съвещателен глас в Общото събрание.

**Чл.11.** /1/ Приемането на асоцииран член на АСОЦИАЦИЯТА се осъществява чрез:

1. Подаване на писмена молба до Управителния съвет на АСОЦИАЦИЯТА, в която се посочват личните данни на кандидата и се декларира наличието на предпоставките за членство по смисъла на Чл.9, ал.1,5 от този Устав.

2. Представяне на вносна бележка за платен асоцииран членски внос.

/2/ Приемането на редовен член на АСОЦИАЦИЯТА се осъществява чрез:

1. Подаване на писмена молба до Управителния съвет на АСОЦИАЦИЯТА, в която се посочват личните данни на кандидата (представителя на юридическото лице) и се декларира наличието на предпоставките за членство по смисъла на Чл.9, ал.2,3,4 и 5 от този Устав. Когато кандидатът е юридическо лице в молбата се посочват всички данни и се предоставят всички необходими документи, изискуеми от закона.

2. Представяне на вносна бележка за платен редовен членски внос.

**Чл.12.** /1/ Почетни членове на АСОЦИАЦИЯТА се приемат въз основа на писмено предложение от нейни редовни членове, отправено до Управителния съвет.

/2/ Управителният съвет може и служебно да издигне и разгледа кандидатура за почетен член.

**Чл.13**. /1/ Управителният съвет е длъжен да разгледа молбата на кандидата за членство в 30-дневен срок от постъпването й в АСОЦИАЦИЯТА.

/2/ С изключение на случаите, при които към момента на кандидатстването са налице условията за изключване по смисъла на този Устав, Управителният съвет не може да откаже членство на кандидата, щом са налице условията на изискванията за това.

/3/ Отказите могат да се обжалват на следващото Общо събрание. Нова молба за членство може да се подаде, ако причините за това са отпаднали.

/4/ В случаите на отказ внесеният членски внос се връща на кандидата незабавно. При забавяне АСОЦИАЦИЯТА дължи законна лихва върху сумата.

**Чл.14.** Разпоредбите на алинея 1 и 2 от предходния член се прилагат съответно и при разглеждането на предложенията за почетни членове.

**Чл.15.** Управителният съвет приема асоциирани, редовни и почетни членове на АСОЦИАЦИЯТА с обикновено мнозинство.

**Чл.16**. /1/ На първото редовно Общо събрание Управителният съвет представя приетите през мандата му членове за утвърждаване.

/2/ Общото събрание не може да откаже утвърждаването на приет член, освен ако са налице основания за изключване.

/3/ Необосновани и незаконосъобразни откази могат да бъдат обжалвани пред компетентния съд.

**Чл.17.** /1/ Членският внос в АСОЦИАЦИЯТА е асоцииран и редовен.

/2/ Ежегодно до 31 март на текущата година по предложение на Управителния съвет с протоколно решение, Общото събрание определя размера на дължимия годишен членски внос (асоцииран и редовен) и сроковете за внасянето му.

/3/ Членският внос се заплаща по банков път или в касата на АСОЦИАЦИЯТА срещу редовно издаден приходно-оправдателен документ.

**Чл.18.** /1/ Членствените отношения възникват с решение на Управителния съвет, че кандидатът е приет, от датата на подаване на молбата.

**Чл.19.** /1/ Асоциираните членове имат следните права:

1. Да внасят в Управителния съвет писмени предложения, препоръки или жалби, отнасящи се до дейността на АСОЦИАЦИЯТА или до членствените им права.

2. Да получават морални и материални награди, звания и помощи за активно участие и принос в развитието на АСОЦИАЦИЯТА.

3. Да получават съдействие и помощ по всички въпроси от посочената в Чл.4 на настоящия Устав компетентност на АСОЦИАЦИЯТА.

/2/ Редовните членове на АСОЦИАЦИЯТА имат следните права:

1. Да избират и да бъдат избирани в ръководните и помощните органи на АСОЦИАЦИЯТА.

2. Да внасят в Управителния съвет писмени предложения, препоръки или жалби, отнасящи се до дейността на АСОЦИАЦИЯТА или до членствените им права.

3. Да получават морални и материални награди, звания и помощи за активно участие и принос в развитието на АСОЦИАЦИЯТА.

4. Да получават съдействие и помощ по всички въпроси от посочената в Чл.4 на настоящия Устав компетентност на АСОЦИАЦИЯТА.

**Чл.20**. Членовете на АСОЦИАЦИЯТА имат следните задължения:

1. Да участват активно в дейността на АСОЦИАЦИЯТА за осъществяване на нейните общественополезни цели.

2. Да изпълняват и спазват разпоредбите на този Устав и Правилниците на Асоциацията, както и решенията на Общото събрание, Управителния съвет и постоянните комисии.

3. Да внасят регламентирания членски внос в размер и срокове определени от Общото събрание.

4. Да съдействат за финансовото и организационно укрепване на АСОЦИАЦИЯТА.

5. Да уважават и утвърждават традициите, професионалната етика и морал в областта на професионалното обучение и състезателно изпълнение на танци, както и в областта на социалното танцуване.

**Чл.21**. Членственото отношение се прекратява:

1. По собствено желание с подаване на писмена молба до Управителния съвет - от датата на молбата.

2. При неплащане на членски внос в размера и сроковете, определени от Общото събрание - с решение на Управителния съвет.

3. В случаите на изключване.

**Чл.22.** /1/ Член на АСОЦИАЦИЯТА може да бъде изключен:

1. При груби нарушения на настоящия Устав и издадените въз основа на него вътрешни актове, както и на решенията на Общото събрание и ръководните органи на АСОЦИАЦИЯТА.

2. При умишлени действия, извършени пряко или чрез подставени лица, които уронват честта и престижа на АСОЦИАЦИЯТА или на нейните членове.

/2/ Възстановяване на членството може да се поиска и разгледа по общия ред за приемане на членове, след изтичане на една календарна година от датата на изключването.

**Чл.23.** /1/ Преценката за наличието или липсата на обстоятелства по алинея 1 на предходния член се извършва от Управителния съвет въз основа на постъпили сигнали, публикации или непосредствени наблюдения. Управителният съвет се произнася с мотивирано решение, което влиза в сила от датата на постановяването му.

/2/ На първото Общо събрание Управителният съвет представя поименно изключените членове и мотивите за това за утвърждаване. Ако прецени, че са липсвали убедителни основания за изключване Общото събрание може да възстанови членствените права на изключения с решение, взето с мнозинство 2/3 от присъстващите.

/3/ Възстановяването по предходната алинея има обратна сила, а възстановеният се счита за неизключван. За минало време той не дължи членски внос.

**Чл.24.** Не се дължи членски внос в случаите на прекратяване на членствените отношения на основание Чл.21 точки 1 и 2 от Устава.

**Чл.25.** Всички решения за прекратяване на членството и за изключване се приемат от Управителния съвет с обикновено мнозинство на гласовете.

# VII. ОРГАНИ НА УПРАВЛЕНИЕ И ПРЕДСТАВИТЕЛСТВО

РЪКОВОДНИ ОРГАНИ

**Чл.26.** /1/ Ръководни органи на АСОЦИАЦИЯТА са:

1. Общо събрание на членовете (ОС)

2. Управителен съвет (УС)

3. Председател

/2/ АСОЦИАЦИЯТА се представлява пред трети лица от Председателя, а в негово отсъствие от упълномощен от него зам. Председател или член на Управителния съвет.

Общо събрание

**Чл.27**. /1/ Общото събрание се състои от всички редовни членове на АСОЦИАЦИЯТА.

/2/ Редовно ОС се свиква веднъж годишно.

/3/ Извънредно ОС може да бъде свикано по всяко време при условията на този Устав.

Права на общото събрание

**Чл.28**. /1/ Общото събрание:

1. изменя и допълва Устава;

2. избира и освобождава Председателя, зам Председателя и членовете на Управителния съвет;

3. приема и изключва членове;

4. взема решение за откриване и закриване на клонове;

5. взема решение за преобразуване или прекратяване на АСОЦИАЦИЯТА;

6. приема основните насоки и програма за дейността на АСОЦИАЦИЯТА;

7. приема Правилника за дейността на АСОЦИАЦИЯТА;

8. приема бюджета на АСОЦИАЦИЯТА;

9. взема решения относно дължимостта и размера на членския внос;

10. приема отчета за дейността на Управителния съвет;

11. приема финасовия отчет на Управителния съвет и го освобождава от отговорност;

12. отменя решения на другите органи на АСОЦИАЦИЯТА, които противоречат на закона, Устава или други вътрешни актове, регламентиращи дейността на АСОЦИАЦИЯТА

13. взема и други решения по въпроси, за които е сезирано от Управителния съвет.

/2/ Решенията на Общото събрание са задължителни за другите органи на АСОЦИАЦИЯТА .

/3/ Решенията на Общото събрание подлежат на съдебен контрол относно тяхната законосъобразност и съответствие с Устава.

/4/ Решенията на органите на АСОЦИАЦИЯТА, които са взети в противоречие със закона, Устава или предходно решение на Общото събрание, могат да бъдат оспорвани пред Общото събрание по искане на заинтересуваните членове на АСОЦИАЦИЯТА или на негов орган, отправено в едномесечен срок от узнаването им, но не по-късно от една година от датата на вземане на решението.

/5/ Споровете по ал. 4 могат да бъдат повдигани пред съда по регистрацията на АСОЦИАЦИЯТА от всеки член на АСОЦИАЦИЯТА или на негов орган, или от прокурора в едномесечен срок от узнаването им, но не по-късно от една година от датата на вземане на решението.

**Чл.29.** /1/ Общото събрание се свиква от Управителния съвет по негова инициатива или по искане на една трета от членовете на АСОЦИАЦИЯТА в населеното място, в което се намира седалището на АСОЦИАЦИЯТА. Ако в последния случай Управителният съвет в месечен срок не отправи писмено покана за свикване на Общото събрание, то се свиква от съда в седалището на АСОЦИАЦИЯТА по писмено искане на заинтересуваните членове или натоварено от тях лице.

/2/ Поканата трябва да съдържа дневния ред, датата, часа и мястото за провеждането на Общото събрание и по чия инициатива то се свиква.

/3/ Поканата се поставя на мястото за обявления в сградата, където е адресът на управление, публикува се в официалния сайт на АСОЦИАЦИЯТА и се изпраща по електронен път до всички членове, най-късно до един месец преди деня на събранието.

Кворум

**Чл.30.** Общото събрание е законно, ако присъстват повече от половината от всички редовни членове. При липса на кворум събранието се отлага с един час по-късно на същото място и при същия дневен ред, и може да се проведе, колкото и членове да се явят.

Гласуване

**Чл.31.** /1/ Всеки член на Общото събрание има право на един глас.

/2/ Член на Общото събрание няма право на глас при решаването на въпроси, отнасящи се до:

1. него, неговия съпруг(а) или роднини по права линия - без ограничения, по съребрена линия - до четвърта степен, или по сватовство - до втора степен включително;

2. юридически лица, в които той е управител или може да наложи или възпрепятства вземането на решения.

/3/ Едно лице може да представлява не повече от трима членове на Общото събрание въз основа на писмено пълномощно. Преупълномощаване не се допуска.

Вземане на решения

**Чл.32.** /1/ Решенията на Общото събрание се вземат с мнозинство от присъстващите.

/2/ Решения по чл. 28, ал. /1/, т. 1 и 7 се вземат с мнозинство 2/3 от присъстващите.

/3/ По въпроси, които не са включени в обявения в поканата дневен ред, не може да се вземат решения.

Управителен съвет

**Чл.33.** /1/ Управителният съвет се състои най-малко от 5 лица - редовни членове на Асоциацията:

- Председател, който е и Председател на АСОЦИАЦИЯТА

- зам. Председател

- членове

/2/ Управителният съвет се избира за срок от 5 години.

**Чл.34.** Управителният съвет:

1. осигурява изпълнението на решенията на Общото събрание;
2. определя реда и организира извършването на дейността наАСОЦИАЦИЯТА,
3. приема вътрешни актове,регулиращи дейността на АСОЦИАЦИЯТАи помощните й органи;
4. взема решение за членство в други организации;
5. назначава и контролира длъжностните лица в АСОЦИАЦИЯТА;
6. разпорежда се с имуществото на АСОЦИАЦИЯТА при спазване изискванията на Устава;
7. подготвя и внася в Общото събрание ежегоден отчет за дейността наАСОЦИАЦИЯТА;
8. подготвя и внася в Общото събрание ежегоден финансов отчет за дейността на АСОЦИАЦИЯТА;
9. подготвя и внася в Общото събрание ежегоден проект за бюджет на АСОЦИАЦИЯТА;

10. подготвя и внася в Общото събрание ежегодна програма за дейността на АСОЦИАЦИЯТА;

11. определя адреса на АСОЦИАЦИЯТА;

12. взема решения по всички въпроси, които по закон или съгласно Устава не спадат в правата на друг орган;

**Чл.35.** /1/ Заседанията на Управителния съвет се свикват и ръководят от Председателя. Председателят е длъжен да свика заседание на Управителния съвет при писмено искане на една трета от членовете му. Ако Председателят не свика заседание на Управителния съвет в седмичен срок, то може да се свика от всеки един от заинтересуваните членове на Управителния съвет. При отсъствие на Председателя заседанието се ръководи от упълномощен от него зам. Председател или определен от Управителния съвет негов член.

/2/ Управителният съвет може да взема решение, ако на заседанието му присъстват повече от половината от неговите членове.

/3/ Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия заседанието.

/4/ Управителният съвет може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на Управителния съвет.

**Чл.36.** Председателят на АСОЦИАЦИЯТА:

1. Представлява АСОЦИАЦИЯТА пред трети лица.

2. Извършва всички разпоредителни действия с бюджета на АСОЦИАЦИЯТА, заедно с финансово отговорното лице, определено от Управителния съвет и носи финансова отговорност.

3. Изпълнява и контролира изпълнението на решенията на Управителния съвет.

4. Решава нетърпящи отлагане въпроси от компетентността на Управителния съвет, които внася на следващото заседание за утвърждаването им.

5. Председателства заседанията на Управителния съвет.

6. Гласува при вземане на решения от Управителния съвет.

7. Осъществява връзките на АСОЦИАЦИЯТА с други организации.

8. Подписва официалната документация и кореспонденция на АСОЦИАЦИЯТА.

**Чл.37.** Мандатът на Председателя може да бъде оттеглен с решение на Общото събрание при гласуван вот на недоверие от Управителния съвет или на две трети от редовните членове на АСОЦИАЦИЯТА, в случаите на груби нарушения на законите, този Устав или недобросъвестно водене на нейните работи.

**Чл.38.** В случаите по Чл. 38, както и при оставка или смърт на Председателя, неговите функции се изпълняват от зам. Председателя или делегиран член на Управителния съвет до провеждането на Общо събрание за избор на нов Председател.

#### **VIII. ПОМОЩНИ органи**

**Чл.39.** /1/ За осъществяването на дейностите си по Чл. 4, ал. /2/ АСОЦИАЦИЯТА сформира съответни помощни органи:

1. Комисия за професионално обучение и квалификации (КПОК)
2. Комисия за социално танцуване (КСТ)
3. Професионална Танцова Лига (ПТЛ)
4. Аматьорска Танцова Лига (АТЛ)
5. Съдийска Комисия (СК)

/2/ КПОК е помощен орган на АСОЦИАЦИЯТА, който организира и регламентира професионалното танцово обучение и квалификацията на инструктори и учители по танци в съответствие с Правилника за дейността на АСОЦИАЦИЯТА и подпомага Управителния съвет при управлението и контрола на тази дейност.

/3/ КСТ е помощен орган на АСОЦИАЦИЯТА, който организира и развива социалното (обществено) танцуване в съответствие с Правилника за дейността на АСОЦИАЦИЯТА и подпомага Управителния съвет при управлението и контрола на тази дейност.

/4/ ПТЛ е помощен орган на АСОЦИАЦИЯТА, който организира и регламентира състезанията между танцьори-професионалисти в съответствие с Правилника за дейността на АСОЦИАЦИЯТА и подпомага Управителния съвет при управлението и контрола на тази дейност.

/5/ АТЛ е помощен орган на АСОЦИАЦИЯТА, който организира и регламентира състезанията между танцьори-аматьори в съответствие с Правилника за дейността на АСОЦИАЦИЯТА и подпомага Управителния съвет при управлението и контрола на тази дейност.

/6/ СК е помощен орган на АСОЦИАЦИЯТА, който организира и регламентира съдийската дейност на състезанията на ПТЛ и АТЛ в съответствие с Правилника за дейността на АСОЦИАЦИЯТА и подпомага Управителния съвет при управлението и контрола на тази дейност.

/7/ Статутът, организацията и дейността на помощните органи по ал. /1/ се урежда със съответни правилници, утвърдени от Управителния съвет.

# IX. ЗАДЪЛЖЕНИЕ ЗА ВОДЕНЕ НА КНИГИ

**Чл.40.** АСОЦИАЦИЯТА е длъжна да води книга за протоколите на колективните си ръководни органи. Ръководещият събранията, лицето изготвило протокола и членовете на УС следва да удостоверят с подписите си верността на съдържанието.

**X. СИМВОЛИ, ЗНАЦИ**

**Чл.41.** /1/ АСОЦИАЦИЯТА има свои емблема (лого), запазени марки, печат и бланка.

/2/ Правата върху символиката на АСОЦИАЦИЯТА са изключителна нейна собственост. Използването им от трети лица е възможно само на договорна основа.

# XI. ПРЕОБРАЗУВАНЕ, ПРЕКРАТЯВАНЕ И ЛИКВИДАЦИЯ

**Чл.42.** АСОЦИАЦИЯТА може да се преобразува в друго юридическо лице с нестопанска цел с единодушно решение на Общото събрание.

**Чл.43.** АСОЦИАЦИЯТА се прекратява:

1. по решение на Общото събрание;

2. по решение на окръжния съд по седалището, в случаите на чл. 13, ал. 1, т. 3 от ЗЮЛНЦ.

**Чл.44.** При прекратяване на АСОЦИАЦИЯТА се извършва ликвидация от Управителния съвет. Относно неплатежоспособността, несъстоятелността, реда за ликвидация и правомощията на ликвидатора, се прилагат разпоредбите на Търговския закон.

**Чл.45.** Ако Общото събрание не е взело решение за разпределяне на имуществото, останало след удовлетворяване на кредиторите, ликвидаторът осребрява имуществото на Сдружението и го разпределя между членовете, съобразно направените от тях вноски.

**XII. ПРЕХОДНИ И ЗАКЛЮЧИТЕЛНИ РАЗПОРЕДБИ**

1. Въпросите, които не са уредени с настоящия Устав, се решават от Общото събрание съобразно с разпоредбите на ЗЮЛНЦ и останалото действащо законодателство на Република България.

2. Този Устав е приет от Общо събрание на АСОЦИАЦИЯТА, състояло се на 19.01.2020 г..

3. Уставът и изискуемите от закона реквизити на АСОЦИАЦИЯТА подлежат на вписване в регистъра за юридически лица с нестопанска цел. На вписване подлежат и всички последващи промени във вписани обстоятелства.